ธุรกิจประกันป่วนขายกรมธรรม์1ปี
วงการประกันชีวิตอัดไทยพาณิชย์ฯ ออกสินค้าชำระเบี้ย 1 ปี คุ้มครอง 1 ปี ทำตลาดป่วน
25 ธ.ค. 2555

วงการประกันชีวิตอัดไทยพาณิชย์ฯ ออกสินค้าชำระเบี้ย 1 ปี คุ้มครอง 1 ปี ทำตลาดป่วน
แหล่งข่าวจากบริษัท ประกันชีวิต เปิดเผยว่า ขณะนี้มีบริษัท ไทยพาณิชย์ประกันชีวิต ออกแบบประกันชำระเบี้ยครั้งเดียว คุ้มครอง 1 ปี ผลตอบแทน 2.9% ออกมาทำตลาด ถือเป็นการผิดวัตถุประสงค์ของธุรกิจประกันชีวิตที่จะมุ่งให้ความคุ้มครองระยะยาว การคุ้มครองเพียง 1 ปี ไม่ถือว่าเป็นประกันชีวิต ทำให้ตลาดเกิดการปั่นป่วน เพราะลูกค้าเริ่มถามหาแบบประกันดังกล่าวจากบริษัทประกันชีวิตอื่นๆ ที่เป็นคู่แข่ง
“ลูกค้าอยากได้ เพราะไม่ต้องเสียภาษี แค่หนึ่งปีก็ได้เงินคืน ที่ผ่านมาจะมีแบบประกันชำระเบี้ย 1 ปี คุ้มครอง 3 ปี 5 ปี เป็นอย่างต่ำ แต่นี้คุ้มครอง 1 ปี ไม่ใช่สินค้าประกันชีวิตแต่เป็นเงินฝากชัดๆ” แหล่งข่าวจากบริษัท ประกันชีวิต เปิดเผย
นายวิพล วรเสาหฤท กรรม การผู้จัดการใหญ่ บริษัท ไทยพาณิชย์ประกันชีวิต ยอมรับว่า บริษัทได้ออกกรมธรรม์ชำระเบี้ย 1 ปี คุ้มครองชีวิต 1 ปีจริง แต่ไม่ได้ขายเป็นการทั่วไป ไม่ได้ประชาสัมพันธ์แต่อย่างใด จะขายให้ลูกค้าเฉพาะกลุ่มเท่านั้น และเป็นลูกค้าเก่าของบริษัท ซึ่งกลุ่มนี้มีการลงทุนในหลายช่องทาง และเข้าใจการกระจายการออมมากกว่าคนทั่วไป โดยต้องซื้อขั้นต่ำ 1 ล้านบาท ตั้งเป้าหมายไว้ 3,000 ล้านบาท
“ไม่ใช่เรารายเดียวที่ออกสินค้าแบบดังกล่าว ช่วงต้นปีที่ผ่านมาก็มีบริษัทประกันชีวิตแห่งหนึ่งขายกรมธรรม์แบบเดียวกันนี้ไปแล้ว เราเลยออกมาเพื่อรักษาฐานลูกค้าเก่าให้อยู่กับเรา ซึ่งเขาก็มีกรมธรรม์อื่นๆ อยู่กับเราด้วย” นายวิพล กล่าว
นายวิพล กล่าวว่า สำหรับลูกค้าทั่วไปที่มีกำลังซื้อน้อยจะเน้นขายความคุ้มครองระยะยาว เพื่อให้สามารถเข้าถึงประกันชีวิตและมีความคุ้มครองให้กับตัวเองและครอบครัว โดยบริษัทมีแบบประกันชีวิตที่หลากหลาย ครอบคลุมความต้องการของลูกค้าทุกกลุ่ม โดยจะเลือกแบบประกันที่เหมาะสมกับรายได้และความต้องการของลูกค้าแต่ละกลุ่ม